મહારાજા ચક્રપાણી યુવાવસ્થામાં ડગમાંડી ચૂકેલી રાજકુમારી સૌભાગ્યમંજરી માટે સુયોગ્ય વરની શોધમાં તત્પર બન્યા. ત્યારે કર્મની વિચિત્રતાના યોગે સંસારવાસથીવૈરાગ્ય પામેલી સૌભાગ્યસુંદરીએ વિવાહની વાટના કાંટાળા માર્ગ ઉપર ડગ માંડવાને બદલે શાશ્વત સુખની સાધના માટે રૈવતગિરિ મહાતીર્થ તરફના સુખાળા માર્ગે વિચારવાનું પસંદ કર્યું. તેને પોતાની ભાવના પિતાને જણાવી. ત્યારબાદ રૈવતાચલના શીતલ સાન્નિધ્યમાં રહી તીવ્રતપાચરણદ્વારા અનેક જન્મોના અશુભકર્મોનો નાશ કરતાં શ્રી નેમિજિનના ધ્યાનમાં મગ્ન બની સ્વઆયુષ્ય પૂર્ણ કરી મૃત્યુ પામી. તીર્થરાગના ફળસ્વરૂપે રૈવાતાચલ તીર્થમાં જ વ્યંતરદેવી તરીકે ઉત્પન્ન થઇ.